Malema oor witmense, dagga en Jacob ZumaJulius Malema tydens die aanlyngesprek Foto: Economic Freedom Fighters, Facebook Julius Malema, leier van die Ekonomiese Vryheidsvegters, het Dinsdag gesê hy haat nie witmense nie, en daar sal nie ŉ volksmoord plaasvind onder sy leierskap nie. “Ek haat nie witmense nie. Ek wil hê ons moet in die land se rykdom deel wat in die hande van die minderheid lê,” het Malema in ŉ aanlyngesprek op die sosialemedia-netwerk Facebook gesê. “Daar sal nooit ŉ wit volksmoord onder ons heerskappy plaasvind nie.” Hy het gesê Suid-Afrika moet gedeel word. “Witmense is meer as welkom om ŉ rol te speel in die EFF. Suid-Afrika is ook vir hulle,” het hy bygevoeg. Malema het vir ŉ uur lank reageer op vrae van die publiek voor die algemene verkiesing op 7 Mei. Daar was egter so baie vrae dat hy nie almal kon beantwoord nie. Hy sê die EFF veg teen korrupsie. “Alle leiers wat skuldig bevind word aan korrupsie sal nie ŉ leiersposisie in die EFF kan beklee nie,” het hy gesê. Malema staar self aanklagte van bedrog en korrupsie in die gesig wat verband hou met ŉ tenderkontrak van R52 miljoen wat aan On-point Engineering toegeken is. Die staat voer aan Malema het ruimskoots gebaat uit die tender, en die geld aangewend om ŉ plaas en ŉ Mercedes-Benz aan te koop. Die staat beweer dat Malema se Ratanang-familietrust ŉ indirekte aandeelhouer in On-Point is. Sy saak word na verwagting in September in die hooggeregshof in Polokwane aangehoor. The Star het in Maart berig dat aanklagte teen vier van sy vermeende sakevennote van die hand gewys is. Malema het die Nasionale Direkteur van Openbare Vervolging ook versoek om die klagtes teen hom te laat vaar. Die NDOV moet nog sy beslissing aankondig. Malema het Dinsdag ook gesê dat die EFF die moontlikheid, om dagga in Suid-Afrika te wettig, sal oorweeg indien hy aan bewind kom. “Ons is nie vyandiggesind teen só ŉ voorstel nie, ons sal dit ondersoek,” het hy op een van die vrae geantwoord. Malema moes ook vrae beantwoord oor homoseksualiteit, e-tol en sy noue verhouding met Floyd Shivambu, voormalige leier van die ANC-jeugliga. Malema het gesê die EFF sal e-tol skrap indien hy aan bewind kom. Hy het ook gesê die party sal polisiebeamptes bemagtig en van voor af oplei om meer op kriminele eerder as betogings te fokus. Die gebruiker Lutendo Ltido Lusunzi wou by Malema weet of burgers toegelaat sal word om teen president Jacob Zuma in opstand te kom omdat hy na bewering “ons land verkoop”. Malema het gesê ŉ vreedsame opstand sal toegelaat word. Penelope Molebogeng wou by Malema weet waarom hy nie mense betaal wat by die EFF se kantoor werk nie. “Hierdie vegters is vrywilligers,” het hy geantwoord. Op ŉ vraag van Jackson van Staden, wat met Nkandla sal gebeur indien die EFF aan bewind kom, het Malema gesê: “Dit sal in ŉ museum van korrupsie verander word.” -SAPA